Γνωμοδότηση της Οικονομικής και Κοινωνικής Επιτροπής με θέμα την "Πρόταση απόφασης του Συμβουλίου περί θέσπισης κοινοτικού προγράμματος δράσης για την προώθηση της ένταξης των προσφύγων"

(1999/C 368/08)

Το Συμβούλιο αποφάσισε στις 5 Ιουλίου 1999, βάσει του άρθρου 626 της Συνθήκης ΕΕ να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Απασχόληση, κοινωνικές υποθέσεις, δικαιώματα του πολίτη" που ανέλαβε τη διεξαγωγή των εργασιών, υιοθέτησε τη γνωμοδότησή του στις 30 Σεπτεμβρίου 1999. Εισηγήτρια ήταν η κ. Grafin zu Eulenburg.

Η ΟΚΕ, κατά την 367η σύνοδο ολομέλειας (συνεδρίαση της 20ης Οκτωβρίου 1999), υιοθέτησε με 107 ψήφους υπέρ, 1 κατά και 2 αποχές, την ακόλουθη γνωμοδότηση.

1. Γενικές παρατηρήσεις

Θέμα αυτής της γνωμοδότησης αποτελεί ένα πρόγραμμα δράσης της Κοινότητας για την ενίσχυση της ένταξης των αναγνωρισμένων προσφύγων και - ανάλογα με το κράτος μέλος - προσώπων (...) που απολαμβάνουν ένα άλλο είδος προστασίας και έτσι η κοινωνική τους ένταξη στα κράτη μέλη μπορεί να επιχειρηθεί. Με πρωτοβουλία του Ευρωπαϊκού Κοινοβουλίου υποβλήθηκε από την Ευρωπαϊκή Επιτροπή, το Δεκέμβριο του 1998, αντίστοιχη πρόταση απόφασης του Συμβουλίου.

Η ΟΚΕ επικροτεί το γεγονός ότι η Επιτροπή υπέβαλε, κατόπιν αιτήματος του Ευρωπαϊκού Κοινοβουλίου, πρόταση απόφασης να του Συμβουλίου σχετικά με ένα πρόγραμμα δράσης της Κοινότητας για την προώθηση της ένταξης των προσφύγων. Η ΟΚΕ υποστηρίζει τόσο την αιτιολογία όσο και την πρόταση καθεαυτή και εντοπίζει στη διάρθρωση του προγράμματος δράσης ένα απαραίτητο μέσο, την προσπάθεια, δηλαδή, να διασφαλιστούν και να επαναληφθούν τα καλά αποτελέσματα των προτύπων δράσεων και να αντιμετωπιστούν με συνεκτικό τρόπο οι προκλήσεις, οι οποίες παρουσιάζονται για την Ευρωπαϊκή Ένωση και τα κράτη μέλη της ενόψει της ένταξης των προσφύγων. Με αυτά τα δεδομένα, η ΟΚΕ υπογραμμίζει τη σημασία που έχει η έγκαιρη θέσπιση του προγράμματος δράσης, με ευρεία προσαρμογή του στις πρότυπες δράσεις, καθώς και η φροντίδα για όσο το δυνατόν συντομότερη εφαρμογή του. Η ΟΚΕ θεωρεί τη 18μηνη διάρκεια του προγράμματος ως απολύτως απαραίτητη.

Με δεδομένη αυτήν τη θετική, στο σύνολό της, γνωμοδότηση, η ΟΚΕ υποβάλλει ορισμένες μόνον προτάσεις τροποποίησης του παρόντος εγγράφου, οι οποίες παρουσιάζονται και αιτιολογούνται παρακάτω.

1.1. Το ιστορικό της προώθησης στο προβλεπόμενο πρόγραμμα δράσης

1.1.1. Η ένταξη των προσφύγων που έχουν βρει καταφύγιο και προστασία στα κράτη μέλη, προσέλαβε τα τελευταία χρόνια όλο και μεγαλύτερη σημασία, εντός της Ευρωπαϊκής Ένωσης. Κατόπιν αίτησης του Ευρωπαϊκού Κοινοβουλίου χρηματοδοτήθηκε το 1997 και 1998, από τη γραμμή του προϋπολογισμού Β3-4113, μία σειρά προτύπων δράσεων για την προώθηση της ένταξης των προσφύγων. Το πρόγραμμα, που τίθεται σήμερα υπό επανεξέταση, και το οποίο υιοθετήθηκε από την Επιτροπή το Δεκέμβριο του 1998, αντικατοπτρίζει τις εμπειρίες που προέκυψαν από αυτές τις πρότυπες δράσεις.

1.1.2. Στις 13 Ιανουαρίου 1999 η Επιτροπή παρουσίασε επιπλέον μία συμπληρωματική πρόταση που αφορά κοινή δράση, η οποία προβλέπει μέτρα προοριζόμενα να υποστηρίξουν την υποδοχή και τον εκούσιο επαναπατρισμό προσφύγων, ακουσίως μετακινηθέντων και αιτούντων άσυλο (COM(1998) 733 τελικό). Η πρόταση βασίζεται στις εργασίες που διεξήχθησαν στο ίδιο χρονικό διάστημα εντός των γραμμών του προϋπολογισμού Β5 - 803 και Β7 - 6008.

1.1.3. Για το 1999 η αρμόδια επί του προϋπολογισμού αρχή της Ευρωπαϊκής Ένωσης διέθεσε στη γραμμή του προϋπολογισμού Β3-4113 κονδύλιο ύψους 5 εκατ. Ευρώ για προπαρασκευαστικά μέτρα που στοχεύουν στην ένταξη των προσφύγων. Σκοπός των δράσεων που υποστηρίζονται από αυτά τα μέτρα είναι η προετοιμασία για τις προτάσεις που περιλαμβάνονται στο πρόγραμμα δράσης καθώς και ο έλεγχος της δυνατότητας εφαρμογής αυτών των προτάσεων.

1.1.4. Εάν η πρόταση για το πρόγραμμα δράσης εγκριθεί, εντός του 1999, είναι δυνατό να αναμένεται ότι το πρόγραμμα θα τεθεί σε ισχύ κατά το έτος 2000.

1.1.5. Το πρόγραμμα δράσης πρόκειται να αποτελέσει τη νομική βάση για τη συνέχιση της εργασίας και να διασφαλίσει την ομαλή μετάβαση στην Κοινοτική δράση για την προώθηση της κοινωνικής ένταξης, διότι μεσοπρόθεσμα προβλέπεται μεταφορά των μέτρων υπέρ των προσφύγων στο πλαίσιο της κοινοτικής δράσης για την προώθηση της κοινωνικής ένταξης (βάσει του άρθρου 137 της Συνθήκης ΕΚ, όπως τροποποιήθηκε από τη Συνθήκη του Άμστερνταμ) (βλ. σελ. 4 της πρότασης).

1.1.6. Συνεπώς, το προτεινόμενο πρόγραμμα δράσης έχει διπλή λειτουργία: πρώτον, να εξυπηρετήσει μια ομαλή μετάβαση από τα προπαρασκευαστικά μέτρα του έτους προϋπολογισμού 1999 στις προβλεπόμενες "κοινοτικές δράσεις για την προώθηση της κοινωνικής ένταξης" και, δεύτερον, να διατηρήσει εκείνο που ήδη επιτεύχθηκε μέσω των πολυετών σχεδίων που βρίσκονται ήδη σε ισχύ.

1.1.7. Η ψήφιση της απόφασης είχε προβλεφθεί για το πρώτο μισό του 1999, δεν μπόρεσε όμως να πραγματοποιηθεί επί γερμανικής προεδρίας.

1.2. Αξιολόγηση του ιστορικού της προώθησης στο προβλεπόμενο πρόγραμμα δράσης

1.2.1. Η υιοθέτηση του σχεδίου απόφασης από το Συμβούλιο της Ευρωπαϊκής Ένωσης, όσον αφορά το περιεχόμενο της προώθησης, επικροτείται με ικανοποίηση για πολλούς λόγους:

- οι πρότυπες δράσεις που ολοκληρώθηκαν ή που εξακολουθούν να εφαρμόζονται κατά τα έτη 1998 και 1999, στα πλαίσια της γραμμής προϋπολογισμού Β3-4113, έχουν αναπτύξει και βελτιώσει σε όλα τα κράτη μέλη δομές για την ένταξη των προσφύγων·

- σε ολόκληρη την Ευρώπη διεξήχθησαν διαφημιστικές εκστρατείες, δημιουργήθηκαν δίκτυα για την ένταξη των προσφύγων, δόθηκε η δυνατότητα σε μη κυβερνητικούς οργανισμούς να ενισχύσουν(1) συστηματικά και με συγκεκριμένο στόχο τη συνεργασία τους προς όφελος των προσφύγων·

- η συνέχιση της προώθησης πρέπει να διασφαλιστεί βάσει της βιωσιμότητας των προσεγγίσεων και των αποτελεσμάτων των εν λόγω σχεδίων.

1.2.2. Η έλλειψη συνέχειας σε αυτόν τον σημαντικό τομέα εργασίας μπορεί να έχει ως αποτέλεσμα να χαθεί το θετικό ξεκίνημα των σχεδίων που στήριξε η Ευρωπαϊκή Ένωση και σε πολλά κράτη μέλη να μην υπάρχουν ούτε να προβλέπονται, λόγω ακατάλληλων εθνικών προγραμμάτων ενίσχυσης, πόροι για την συνέχιση αυτών των δραστηριοτήτων.

1.2.3. Για αυτούς τους λόγους απαιτείται, κατά τη γνώμη μας, συνέχιση της ενίσχυσης από πλευράς ΕΕ. Το πρόγραμμα δράσης πρέπει, συνεπώς, να υιοθετηθεί το συντομότερο δυνατό, ώστε να ακολουθήσει η άμεση μετάβαση από τα προπαρασκευαστικά μέτρα στο πρόγραμμα δράσης.

1.3. Το ιστορικό της ένταξης στο προβλεπόμενο πρόγραμμα δράσης

1.3.1. Η πρόταση απόφασης του Συμβουλίου περί θέσπισης κοινοτικού προγράμματος δράσης για την προώθηση της ένταξης των προσφύγων αναφέρεται σε "μια συνολική προσέγγιση για τους πρόσφυγες, τους ακουσίως μετακινηθέντες και τους αιτούντες άσυλο" (σελ. 2). Το Ευρωπαϊκό Κοινοβούλιο κάλεσε την Επιτροπή να επεξεργαστεί μια ανάλογη προσέγγιση με βάση τα ήδη ισχύοντα μέτρα. Αυτή η προσέγγιση περιλαμβάνεται σήμερα σε δύο συμπληρωματικές προτάσεις της Επιτροπής:

- στην πρόταση που αφορά κοινή δράση, η οποία προβλέπει μέτρα προοριζόμενα να υποστηρίξουν την υποδοχή και τον εκούσιο επαναπατρισμό προσφύγων, ακουσίως μετακινηθέντων και αιτούντων άσυλο (βάσει του άρθρου Κ.3 της Συνθήκης ΕΕ) (COM(1998) 733 τελικό)·

- και στην υπό συζήτηση πρόταση απόφασης του Συμβουλίου περί θέσπισης κοινοτικού προγράμματος δράσης για την προώθηση της ένταξης των προσφύγων (βάσει του άρθρου 235 της Συνθήκης ΕΕ) (COM(1998) 731).

1.3.2. Τα μέτρα ένταξης που προτείνονται στο πρόγραμμα δράσης επικεντρώνονται σε "πρόσωπα που έχουν αναγνωρισθεί ως πρόσφυγες, ή στα οποία ανάλογα με το σχετικό κράτος μέλος, έχει χορηγηθεί άλλο είδος προστασίας που τους επιτρέπει να παραμείνουν και επομένως αποτελούν κατάλληλους υποψηφίους για την πλήρη αφομοίωση στην κοινωνία των κρατών μελών" (σ. 3).

1.3.3. Η πρόταση της Επιτροπής, ως αιτιολόγηση της ανάγκης θέσπισης προγράμματος δράσης για την προώθηση της ένταξης των προσφύγων, αναφέρει "την ανάγκη δράσης σε ευρωπαϊκό επίπεδο ως συνέπεια της αυξανόμενης συνειδητοποίησης του κοινού ότι η ξενοφοβία, η έλλειψη ένταξης και ο κοινωνικός αποκλεισμός αποτελούν θεμελιώδεις προκλήσεις για τις δημοκρατικές κοινωνίες" (σ. 3). Έμφαση δίνεται επίσης στο φαινόμενο των προσφύγων, στη σημαντική αύξηση της κλίμακάς του και στον αντίκτυπό του στα κράτη μέλη (το ίδιο).

1.3.4. Σε ό,τι αφορά τους πρόσφυγες ως ιδιαίτερα απειλούμενη ομάδα πληθυσμού, η Επιτροπή στην πρότασή της είναι υπέρ συγκεκριμένων μέτρων ένταξης, τα οποία λαμβάνουν υπόψη τους τις συνθήκες εξορίας τους και ιδιαίτερα την πρώτη φάση της ένταξής τους στην κοινωνία της χώρας υποδοχής.

1.3.5. Ως βασικές αρχές του προγράμματος δράσης αναφέρονται, εκτός από τη μεταφορά και την καινοτομία, η συνεργασία εταιρικής μορφής και η συμμετοχή. Η αρχή της συνεργασίας εταιρικής μορφής πρέπει να υλοποιηθεί βάσει μιας πολυδιάστατης προσέγγισης, όπου προβλέπεται συνεργασία δύο ή και περισσοτέρων εταίρων. Για την πραγματοποίηση της αρχής της συμμετοχής πρέπει οι συνεργαζόμενοι εταίροι να εξασφαλίσουν την άμεση συμμετοχή των προσφύγων.

1.3.6. Η ευρωπαϊκή φύση του προγράμματος πρέπει να κάνει δυνατή την ανάπτυξη συνεργιών και τη μεταφορά εμπειρίας και ορθής πρακτικής, οι οποίες δεν είναι εφικτές σε εθνικό επίπεδο και δεν καλύπτονται από τα υπάρχοντα προγράμματα της ΕΕ. "Αυτά τα μέτρα τα οποία μπορούν να χρησιμεύσουν ως γέφυρα προς τις γενικές δράσεις για την προώθηση της ένταξης δεν εντάσσονται προς το παρόν άμεσα στις άλλες κοινοτικές παρεμβάσεις, είτε πρόκειται για τη δράση κατά του ρατσισμού, την καταπολέμηση του κοινωνικού αποκλεισμού ή την παρέμβαση των διαρθρωτικών ταμείων" (βλ. σ. 4).

1.3.7. Από τη στιγμή της υποβολής της από την Ευρωπαϊκή Επιτροπή, στις 16 Δεκεμβρίου 1998, η πρόταση συζητήθηκε από διάφορες ευρωπαϊκές και διεθνείς υπηρεσίες και όργανα. Στην επιτροπή πολιτικών ελευθεριών και εσωτερικών υποθέσεων του Ευρωπαϊκού Κοινοβουλίου, συζητήθηκαν, στις 18 Μαρτίου 1999, τα διάφορα μέτρα της ΕΕ στον τομέα του ασύλου και της μετανάστευσης. Εν όψει της επικείμενης κύρωσης της Συνθήκης του Άμστερνταμ, τα μέλη της επιτροπής τόνισαν ότι στην εν λόγω περίπτωση επρόκειτο για "έναν αυθεντικό τομέα ευρωπαϊκή δράσης", καθώς η πολιτική μετανάστευσης και ασύλου εμπίπτει σήμερα στην αρμοδιότητα της Κοινότητας. Βάσει έκθεσης που εκπόνησε ο κ. Zimmermann, μέλος του Ευρωπαϊκού Κοινοβουλίου, προτάθηκε η διεξαγωγή συγκριτικής ανάλυσης για την κατάσταση των προσφύγων στα κράτη μέλη της ΕΕ. Επιπλέον, το Ευρωπαϊκό Κοινοβούλιο σχεδιάζει την ίδρυση ενός "ευρωπαϊκού ταμείου για τους πρόσφυγες" το οποίο συγχωνεύει σε μία γραμμή προϋπολογισμού όλες τις γραμμές προϋπολογισμού που περιέχονται στον προϋπολογισμό της ΕΕ. Μέσω αυτού του ταμείου θα βελτιωθούν οι διαδικασίες και η κατανομή των κονδυλίων στον τομέα εργασιών της ΕΕ που αφορά τους πρόσφυγες(2).

1.3.8. Επί γερμανικής προεδρίας επισημάνθηκε στις "Οδηγίες για μια ευρωπαϊκή στρατηγική για τη μετανάστευση και το άσυλο" (στην πρόσφατη τροποποίησή τους της 23ης Ιουνίου 1999) η σημασία της ένταξης υπηκόων τρίτων χωρών, συμπεριλαμβανομένων και των προσώπων που έχουν αναγνωρισθεί ως πρόσφυγες. "Η ένταξη υπηκόων τρίτων χωρών, που κατοικούν νόμιμα για μεγάλο χρονικό διάστημα σε κράτη μέλη, συμπεριλαμβανομένων και των προσφύγων, είναι ζήτημα ύψιστης σημασίας. (..) Το Ευρωπαϊκό Συμβούλιο γνωρίζει τη θέση της Ευρώπης ως ηπείρου όπου σημειώνονται ρεύματα προσφύγων (...). Τονίζει ότι η ένταξη υπηκόων τρίτων κρατών που ζουν στην Ευρώπη για μεγάλο χρονικό διάστημα θα αποτελεί μόνιμο έργο για την Ευρωπαϊκή Ένωση και τα κράτη μέλη της"(3). Στο έγγραφο αυτό επισημαίνεται και η ανάγκη υιοθέτησης μιας συνολικής, ολοκληρωμένης στρατηγικής για την ευρωπαϊκή πολιτική μετανάστευσης και ασύλου.

1.4. Αξιολόγηση του ιστορικού της ένταξης στο προβλεπόμενο πρόγραμμα δράσης

1.4.1. Το προτεινόμενο πρόγραμμα δράσης αποτελεί σημαντικό μέρος της κοινής ευρωπαϊκής πολιτικής μετανάστευσης και ασύλου. Ασφαλώς, το γεγονός ότι οι πρόσφυγες αντιμετωπίζονται ως μια ιδιαίτερα απειλούμενη ομάδα ατόμων που παρουσιάζει ειδική ανάγκη ένταξης, πρέπει να γίνει αποδεκτό με ικανοποίηση, και όχι μόνον από μέρους των μη κυβερνητικών οργανισμών, οι οποίοι συμμετέχουν ενεργά στην παροχή βοήθειας στους πρόσφυγες. Επιπλέον είναι αναμφισβήτητο ότι από πλευράς της Ευρωπαϊκής Ένωσης υπάρχει πολιτική βούληση για την προώθηση της ένταξής τους. Πολλώ μάλλον επειδή τα ρεύματα μετανάστευσης και προσφύγων δεν συνιστούν παροδικά γεγονότα αλλά ένα φαινόμενο, το οποίο αποτελεί διαρκή πρόκληση - εκτός των άλλων - και για τα κράτη μέλη. Ενώπιον του γεγονότος αυτού η πρόταση του ΕΚ για τη σύσταση ενός ευρωπαϊκού ταμείου προσφύγων, όπου θα συγκεντρώνονται όλες οι γραμμές του προϋπολογισμού σχετικά με τους πρόσφυγες, είναι αξιοπρόσεκτη.

1.4.2. Λαμβάνοντας υπόψη αυτήν την κατάσταση, η πρόταση του Ευρωπαϊκού Κοινοβουλίου για την ίδρυση ενός ευρωπαϊκού ταμείου για τους πρόσφυγες, στο οποίο θα συμπεριληφθούν όλες οι γραμμές του προϋπολογισμού, χρήζει ιδιαίτερης προσοχής. Πρόθεση της Επιτροπής είναι, μεταξύ άλλων, να ενισχύσει την ετοιμότητα εξαίρεσης του ευρωπαϊκού κοινού. Υπό αυτές τις συνθήκες δεν θα έπρεπε να γίνεται συζήτηση για "αύξηση του φαινομένου των προσφύγων" (βλ. σ. 4).

1.4.3. Οι προκλήσεις που προκύπτουν από το γεγονός ότι η ΕΕ και τα κράτη μέλη της παρείχαν παλαιότερα και θα παρέχουν στο μέλλον, στο μεγαλύτερο δυνατό βαθμό, άσυλο στους πρόσφυγες, δικαιολογούν τη συνέχιση της κοινοτικής ενίσχυσης.

2. Προτάσεις για τροποποιήσεις και συμπληρώσεις της πρότασης απόφασης του Συμβουλίου

2.1. Οι αρχές της συνεργασίας εταιρικής μορφής και της συμμετοχής

2.1.1. Όπως αναφέρθηκε στο προοίμιο, σύμφωνα με την πρόταση της Επιτροπής, οι πρόσφυγες πρέπει να συμμετάσχουν άμεσα στην εφαρμογή του προγράμματος δράσης. Επίσης, οργανισμοί και ομάδες παροχής βοήθειας στους πρόσφυγες, είναι ανάγκη, κατά τη γνώμη μας, να συντελέσουν στην ανάπτυξη και την εφαρμογή των σχεδίων και να λάβουν μέρος στο πρόγραμμα δράσης.

2.1.2. Πρόταση: το σημείο 3.2 συμπληρώνεται ως εξής: ομάδες παροχής αυτοβοήθειας των προσφύγων, αλλά και άλλοι οργανισμοί μεταναστών, που συμμετέχουν στην ένταξη των προσφύγων, πρέπει να συμμετέχουν με τρόπο ενεργό ως παράγοντες της ανάπτυξης, εφαρμογής και αξιολόγησης προγραμμάτων. Η συνεργασία όλων των οργανισμών που εκπροσωπούν την κοινωνία των αστών, επιβάλλεται να ενισχυθεί.

2.2. Σημείο 2 της αιτιολογίας

2.2.1. Όπως αναφέρθηκε στο προοίμιο, ο αριθμός των προσφύγων στο σύνολο της Ευρώπης αυξήθηκε, όχι όμως και σε όλα τα κράτη μέλη. Για το λόγο αυτό προτείνεται περαιτέρω διευκρίνηση αυτής της θέσης.

2.2.2. Πρόταση: "(...) ο αριθμός των προσφύγων στην Ευρώπη αυξήθηκε σημαντικά τα τελευταία χρόνια σε ορισμένα κράτη μέλη."

2.3. Άρθρο 1

2.3.1. Λόγω της καθυστέρησης της υιοθέτησης του προγράμματος δράσης και της εισαγωγής των προπαρασκευαστικών μέτρων για την περίοδο από την 1η Ιουλίου 1999 έως την 1η Ιουλίου 2000, προκύπτει μια αλλαγή του χρονικού πλαισίου για το πρόγραμμα δράσης: 1η Ιουλίου 2000 έως 31η Δεκεμβρίου 2001.

2.3.2. Η προοπτική της συμμετοχής των προσφύγων στην κοινωνία των κρατών μελών βρίσκεται στο επίκεντρο του ενδιαφέροντος πολλών παραγόντων στον τομέα της ένταξης των προσφύγων. Σε αυτό το σημείο πρέπει να επισημάνουμε ότι: "Το πρόγραμμα έχει ως στόχο να συμβάλει στην αποτελεσματική ένταξη και την ενεργότερη συμμετοχή των προσφύγων στην κοινωνία και μέσω της συνεργασίας σε δίκτυα (...)."

2.4. Άρθρο 3 και 4 και σημείο 4 της αιτιολογίας

2.4.1. Οι δράσεις που προτείνονται στο σημείο 4 αφορούν όλες το ευρωπαϊκό επίπεδο. Αυτοί που υποβάλλουν αίτηση αναμένεται να συνεργαστούν σε πανευρωπαϊκό επίπεδο (Δράσεις ΙΙ και ΙΙΙ) ή να εφαρμόσουν σε εθνικό επίπεδο ένα πολυδιάστατο σχέδιο με σαφή προστιθέμενη αξία (Δράση Ι). Είναι βασικό να υπάρξει συμφωνία για τα ακόλουθα: πρέπει να αποφευχθούν πιθανές αρνητικές επιπτώσεις για τους μικρούς οργανισμούς και φορείς που παρέχουν βοήθεια προς τους πρόσφυγες, ιδιαίτερα για τους αυτόνομους οργανισμούς και τα εθνικά τους όργανα, καθώς αυτοί -όπως αναφέρθηκε προηγουμένως- πρέπει να συμμετάσχουν ουσιαστικά είτε στο σχεδιασμό, την ανάπτυξη και τη διεξαγωγή σχεδίων με ευρωπαϊκές προδιαγραφές που υποβάλλονται από τους υποψηφίους είτε ως φορείς πολυδιάστατων σχεδίων.

2.4.2. Πρόταση: Δράση Ι: με το ίδιο πνεύμα πρέπει να εξασφαλιστεί η ισότητα ευκαιριών για τους υποψηφίους και σε ό,τι αφορά τους μικρούς οργανισμούς μέσω της συμμετοχής σε έργα δικτύωσης.

2.5. Άρθρο 6

2.5.1. Επειδή η ένταξη των προσφύγων συντελείται σε πολλά κράτη μέλη μέσω αντίστοιχων προγραμμάτων και πρωτοβουλιών μη κυβερνητικών οργανισμών, πρέπει οι τελευταίοι να αναφερθούν σαφώς, ει δυνατόν, στο σημείο αυτό.

2.5.2. Σε σχέση με τις βασικές αρχές της συνεργασίας εταιρικής μορφής και της συμμετοχής, τις οποίες ορίζει η Επιτροπή, πρέπει στο σημείο αυτό να αναφερθούν και οι αυτόνομοι οργανισμοί παροχής βοήθειας στους πρόσφυγες.

2.5.3. Πρόταση: "2. Η Επιτροπή συνεργάζεται με ιδρύματα και οργανισμούς που δρουν ενεργά στον τομέα της ένταξης των προσφύγων, ιδιαίτερα και με μη κυβερνητικούς οργανισμούς. Επιδιώκεται η ενεργότερη συμμετοχή αυτόνομων οργανισμών παροχής βοήθειας σε πρόσφυγες."

2.6. Άρθρο 7

2.6.1. Βάσει του άρθρου 6 πρέπει να προβλεφθεί στη σύνθεση της προτεινόμενης επιτροπής η συμμετοχή ενός εκρποσώπου ΜΚΟ και εκπροσώπων των κοινωνικών εταίρων από τις τάξεις της ΟΚΕ. Η ΟΚΕ γνωρίζει ότι η απόφαση περί Επιτροπολογίας αποκλείει προς το παρόν τη διεύρυνση της προβλεπόμενης επιτροπής με συμμετοχή μελών της ΟΚΕ.

2.6.2. Πρόταση: να προστεθεί στην πρώτη παράγραφο: "στη σύνθεση της επιτροπής πρέπει να εξασφαλιστεί η συμμετοχή αντιπροσώπων μη κυβερνητικών οργανισμών και των κοινωνικών εταίρων."

2.7. Άρθρο 8

2.7.1. Στο σημείο αυτό πρέπει να συμπληρωθεί, προς διευκρίνηση, η υποστήριξη μέτρων ένταξης για τους πρόσφυγες.

2.7.2. Πρόταση: να συμπληρωθεί το σημείο α) ως εξής: α) τις γενικές κατευθυντήριες γραμμές για την υποστήριξη μέτρων ένταξης για τους πρόσφυγες που παρέχεται από την Κοινότητα.

3. Πρόταση ψηφίσματος της ΟΚΕ

3.1. Η πρόταση απόφασης του Συμβουλίου προς θέσπιση κοινοτικού προγράμματος δράσης για την προώθηση της ένταξης των προσφύγων υποστηρίζεται συνολικά. Είναι σημαντικό η ΟΚΕ να συντελέσει στην σύντομη έγκριση της απόφασης, ώστε να μην υπάρξει κανένα κενό όσον αφορά την υποστήριξη και τα αντίστοιχα σχέδια να μπορέσουν να γνωρίσουν πρόοδο. Μόνο με τον τρόπο αυτό θα διασφαλισθεί επίσης ότι οι ήδη αναπτυχθείσες δομές και απαιτηθείσες εμπειρίες θα μπορέσουν να χρησιμοποιηθούν και στο μέλλον. Η ΟΚΕ θα παρακολουθήσει αυτό το πρόγραμμα λόγω της υψηλής σημασίας, το οποίο το θέμα της διακίνησης και ένταξης θα έχουν για την Ευρωπαϊκή Ένωση και τα κράτη μέλη της και στο μέλλον, περαιτέρω με προσοχή και θα συμβάλλει σε μια κατάλληλη θέσπιση ευρωπαϊκών μέσως προώθησης.

Βρυξέλλες, 20 Οκτωβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELI

(1) Έκθεση για τη δράση που αναλήφθηκε και για την επιλογή σχεδίων κατά το 1998, γραμμή προϋπολογισμού Β-4113 - Ένταξη των προσφύγων, Ευρωπαϊκή Επιτροπή, ΓΔ V. Βλέπε για το εν λόγω θέμα και το ενημερωτικό έντυπο που επισυνάπτεται ως παράρτημα στα σχέδια "για ένταξη"της συμφωνίας συνεργασίας του Ερυθρού Σταυρού για πρόσφυγες, αιτούντες άσυλο και παλιννοστούντες(Perco)και "ομάδα σχεδιασμού για την ένταξη"του Ευρωπαϊκού Συμβουλίου για Πρόσφυγες και Εξόριστους (ECRE).

(2) Bλ. News Report, Ευρωπαϊκό Κοινοβούλιο, 18.3.1999.

(3) Σημείωμα της Προεδρίας προς της Επιτροπή Στρατηγικής για τη Μετανάστευση, Σύνορα και Άσυλο, Έγγρ. Αριθ. 8815/99 ASIM 23, Βρυξέλλες, 23.6.1999.